Språk i Canada
Store norske leksikon,Geografi,Verdens geografi,Nord- og Mellom-Amerika,Canadas geografi
Canada har to offisielle språk, engelsk og fransk. Ved folketellingen i 2011 var engelsk morsmålet til 56,9 prosent og fransk til 21,3 prosent av befolkningen. Resten snakker andre språk.
De fleste fransktalende finnes i provinsen Québec. Her oppgav 79,95 prosent fransk som morsmål mot 9,81 prosent engelsk, mens tallene for for eksempel Ontario var 2,23 prosent fransk og 78,95 prosent engelsk. Lenger vest er andelen av fransktalende enda mindre. New Brunswick er eneste provins som konstitusjonelt forankret har både engelsk og fransk som offisielle språk i samme utstrekning. Andre språk representert i Canada er blant annet spansk, italiensk, tysk, kinesisk og ukrainsk.Av urfolkenes språk er den eskimoisk-aleutiske språkfamilien representert blant inuitene i de nordligste områdene av Canada. Over femti forskjellige amerikanske urfolksspråk og dialekter snakkes av nordamerikanske urfolk. Les mer i Store norske leksikon Canadas befolkning